OR จัดแคมเปญ “โออาร์ สร้างความสุข” งดขึ้นราคาน้ำมัน 26 ธ.ค.63-3 ม.ค.64 ต้อนรับปีใหม่
"ปตท." จัดแคมเปญ "โออาร์ สร้างความสุข" งดขึ้นราคาน้ำมัน 26 ธ.ค.63-3 ม.ค.64 ต้อนรับปีใหม่
9 ธ.ค. 2563

น.ส.จิราพร ขาวสวัสดิ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท.น้ำมันและการค้าปลีก จำกัด (มหาชน) หรือ OR ในกลุ่ม บริษัท ปตท. จำกัด (มหาชน) หรือ PTT เปิดเผยว่า ในช่วงเทศกาลปีใหม่ที่จะมาถึงนี้ OR จัดแคมเปญ “โออาร์ สร้างความสุข” มอบของขวัญให้แก่ผู้บริโภคที่เข้ามาใช้บริการร้านค้าในเครือโออาร์ โดยสถานีบริการน้ำมันพีทีที สเตชั่น จะไม่ปรับขึ้นราคาขายปลีกน้ำมันทุกชนิดตลอด 9 วันในช่วงเทศกาลปีใหม่ 2564 (ตั้งแต่ 26 ธ.ค.63 – 3 ม.ค.64) แม้ราคาน้ำมันในตลาดโลกปรับตัวสูงขึ้น เพื่ออำนวยความสะดวกผู้เดินทาง ทั้งเดินทางท่องเที่ยวและเดินทางกลับภูมิลำเนา
นอกจากนี้ เมื่อเติมน้ำมันในวันที่ 31 ธ.ค.63 – 1 ม.ค.64 ครบ 500 บาทขึ้นไปต่อใบเสร็จ ผู้บริโภคจะได้รับสินค้าไทยเด็ด 1 ชิ้น ส่งต่อรอยยิ้มจากชุมชนให้ผู้ใช้บริการที่สถานีบริการน้ำมันพีทีที สเตชั่น เป็นของขวัญปีใหม่อีกด้วย
สำหรับผู้ใช้บริการที่ร้านคาเฟ่ อเมซอน เมื่อซื้อเครื่องดื่มหรือสินค้าคาเฟ่ อเมซอน ชนิดใดก็ได้ที่ร้านคาเฟ่ อเมซอน ในสถานีบริการน้ำมัน พีทีที สเตชั่น 20 สาขา บนเส้นทางสายหลักขาออกจากกรุงเทพมหานครที่ร่วมรายการ ในวันที่ 30 ธ.ค.63  3 ม.ค.64 รับฟรีทันทีกาแฟดริป คาเฟ่ อเมซอน (รสออริจินัล) 1 ซอง โดยสามารถตรวจสอบรายชื่อสาขาที่ร่วมรายการได้ที่ เฟสบุ๊คแฟนเพจ :  Cafe Amazon
ด้านศูนย์บริการยานยนต์ “ฟิต ออโต้” ได้จัดโปรโมชั่น “FIT สุดเฟี้ยว เที่ยวไปด้วยกัน” รับสิทธิพิเศษมากมาย ซื้อน้ำมันหล่อลื่นและยางราคาพิเศษ และสิทธิพิเศษอื่น ๆ ตามเงื่อนไขที่กำหนด ตั้งแต่วันที่ 16 ต.ค.63 จนถึงวันที่ 15 ม.ค.64
โดยการจัดแคมเปญ “โออาร์ สร้างความสุข” ในครั้งนี้ นอกจากจะเป็นการมอบเป็นของขวัญปีใหม่ให้กับผู้บริโภค ช่วยประหยัดค่าใช้จ่ายในการเดินทางในช่วงเทศกาลปีใหม่แล้ว ร้านค้าในเครือโออาร์ ยังมีบริการต่าง ๆ เพื่ออำนวยความสะดวกผู้บริโภคทั้งก่อนเดินทางและระหว่างเดินทาง โดยผู้บริโภคสามารถเข้าใช้บริการตรวจเช็คสภาพรถยนต์ที่ศูนย์บริการยานยนต์ฟิต ออโต้ ก่อนเดินทาง และสามารถแวะพักผ่อนคลายจากความเหนื่อยล้าระหว่างการเดินทางได้ที่สถานีบริการน้ำมัน พีทีที สเตชั่น และร้านคาเฟ่ อเมซอนทุกสาขาที่พร้อมให้บริการตลอดช่วงเทศกาลปีใหม่
“ขอให้ทุกท่านใช้ความระมัดระวังในการขับรถ เพื่อความปลอดภัยในการเดินทาง โออาร์ขอให้ทุกท่านเดินทางถึงที่หมายโดยสวัสดิภาพ และมีความสุขกับเทศกาลปีใหม่นี้”